बुढेसकालमा काम नै नगरी दिन कटाउन कम्ती गाह्रो हुँदैन । स्वास्थ्य अवस्थाले नै दिँदैन भने छुट्टै कुरा । होइन भने स्वस्थ मानिस काम नगरी बस्दा त्यसको उल्टो असर देखा पर्छ । सक्रिय जीवनयापन गर्नेहरूको आयु लामो हुने सर्वेक्षणहरूले पनि देखाएको छ । झण्डै १ दशकअघि अष्ट्रियामा भएको सर्वेक्षणले शारीरिक परिश्रम पर्ने काम गर्नेहरूमा चाँडै सेवानिवृत्त र मृत्युबीच सहसम्बन्ध रहेको देखाएको थियो । सो सर्वेक्षणमा साढे ३ वर्ष ढिला सेवानिवृत हुनेको तुलनामा साढे ३ वर्ष पहिला सेवानिवृत्त हुनेहरूमा ६७ वर्षको उमेरमै मृत्यु हुने सम्भावना १३ प्रतिशत बढी पाइएको थियो । विशेषगरी जीवनसाथीको मृत्यु भइसकेका र एक्लै जीवनयापन गरिरहेका पुरुषहरूमा यस्तो पाइएको थियो ।
